Pro ammentare…

Pro ammentare sa tristura mia
duos zipressos hapo piantadu
a sos fiancos de su porticadu
ue cun ambos fizos mi sezia.

Unu pro Anton’Anghelu est ebbia
e s’atteru a Gialeto est dedicadu.
Già chi Deus sos fizos m’hat leadu
in duas tristas piantas hapo ghia.

E deo mi los miro dogni die,
los faeddo e los tocco cun sa manu
comente sian ispiritos bios.

Hazis a narrer chi maccu eo sie
ma unicu cunfortu fittianu
cust’hapo solu de sos fizos mios.